גניזת אירופה

**גניזת אירופה** הוא כינוי לקטעים רבים של כתבי יד עבריים שהשתמרו בספריות ובארכיונים באירופה בשימוש משני, בעיקר ככריכות לספרים או כתיקיות מסמכים.
## שמה
הכינוי "גניזת אירופה" נטבע על ידי יעקב זוסמן, כפראפרזה על גניזת קהיר, על אף שבניגוד לגניזת קהיר, גניזת אירופה איננה "גניזה" במובנה ההלכתי כגניזת קהיר, ואף לא מקום אחד שבו רוכזו כל הקטעים, כבגניזה הקהירית.

## רקע
במהלך ימי הביניים ותחילת העת החדשה, כאשר הנייר היה עדיין מצרך יקר, היה מקובל מטעמי חסכון לתלוש דפי קלף או נייר מחיבורים שאין בהם צורך ולהשתמש בהם לצורך כריכת ספרים אחרים או להכנת תיקיות לאגוד בהן מסמכים. הדבר היה נפוץ גם לכתבי יד שאינם עבריים. אלפי דפים כאלו נתלשו מכתבי יד עבריים (של ספרי קודש וכן של כתובות, גיטין ושטרות אחרים), לרוב לאחר שהספרים נבזזו או נשדדו מבעליהם היהודים ונשמרו בארכיונים ציבוריים או פרטיים, ספריות ומנזרים. פעמים רבות, נחתכו הדפים כדי להתאימם לגודל הנצרך. לפעמים שרידים רבים מאותו עותק התגלו, ולעיתים דפים בודדים. במקרים נדירים, שימשו חלקי הקלף להכנת נעליים, עור לתופים, מחבט טניס ויצירות אומנות. תופעה זו רווחה בעיקר במדינות מרכז ומערב אירופה (גרמניה, אוסטריה, איטליה, שווייץ, ספרד, צ'כיה, צרפת, יוון והונגריה. תופעה דומה התקיימה גם בתימן).

## איסוף הממצאים ומחקרם
הידיעות על כתבי יד ששמורים בשימוש משני בספריות ובארכיונים במרכז אירופה החלו להגיע לידי חוקרי מדע היהדות בשלהי המאה ה-19. התייחסיות ראשונות אליהן מוצאים בשנת 1897 אצל מוריץ שטיינשניידר ואחריו אצל הרב שמחה אסף.

בשנת 1912 ניסו החוקרים יעקב נחום אפשטיין וזכריה שוורץ לכנס את כל הקטעים מהספרייה הלאומית בווינה.

בשנות השבעים והשמונים נאספו קטעים רבים מאיטליה.

פרופ' יעקב זוסמן גילה אלפי פריטים. הממצאים החשובים ביותר שגילה היו קטעים מכתב יד של "ספר ירושלמי" - נוסח מעובד של הירושלמי שכולל הוספות ממקורות אחרים, שהביאו לאישוש ההשערה אודות קיומו.

## פרסומים
* **מגנזי אירופה** שני חלקים מקיצי נרדמים תשע"ה.
* **גניזת איטליה**

## לקריאה נוספת
* שמחה עמנואל, **מבוא** בתוך: "מגנזי אירופה" א, מקיצי נרדמים, ירושלים, ה'תשע"ה.
* שמחה עמנואל, **[https://www.jstor.org/stable/23381586?refreqid=excelsior%3A92517f44ba7c498adc602d7cf5dbb8cf "גניזת אירופה" ותרומתה למדעי היהדות]**, בתוך "מדעי היהדות" חוברת 35, ה'תשנ"ה.
* חננאל מאק, **[https://web.archive.org/web/20220616172941/http://katharsis.co.il/article.asp?ArticleID=293 על ספרו של שמחה עמנואל]** - מאמר ביקורת על "מגנזי אירופה", קתרסיס 25, יולי 2016.
* חננאל מאק, להכין מחבטי טניס מכתבי יד עבריים, הארץ, דצמבר 2015.
* אברהם דוד ויוסף תבורי (עורכים), **[https://tablet.otzar.org/book/book.php?book=172097 הגניזה האיטלקית]**, ירושלים ה'תשנ"ו.
* יעקב זוסמן, **שרידי ירושלמי - כת"י אשכנזי : לקראת פתרון חידת "ספר ירושלמי"**, קבץ על יד, יב (ה'תשנ"ד) עמ' 1–120.
* מלאכי בית אריה, **[https://bookreader.nli.org.il/NliBookViewer/?ie_pid=IE44750726 פאלימפססט מינכן: שרידי מגילה מלפני המאה השמינית]**, קריית ספר מג ה'תשכ"ח, עמ' 411–428.
* יוסף שצמילר, ביקורת על "מגנזי אירופה", **[[ציון (כתב עת)|ציון]]** פא, חוברת ג-ד, ה'תשע"ו, 515–516.
* אברהם גרוסמן, **[https://www.ybz.org.il/_Uploads/dbsAttachedFiles/Article_52.2(1).pdf&ved=2ahUKEwiLgeyi2PLuAhV8RRUIHbu8DLIQFjAAegQIARAC&usg=AOvVaw34Fje3YN2xpdPZh6bY3hfh מ'גניזת איטליה' שרידים מפירושי רבי יוסף קרא לתורה]**, פעמים 52 (ה'תשנ"ב), עמ' 16–36.
* Andreas Lehnardt and Judith Olszowy­-Schlanger (eds.), **[https://books.google.co.il/books?id=ARvjAQAAQBAJ Books within Books: New Discoveries in Old Book Bindings]**, European Genizah Texts and Studies Vol. 2, Leiden–Boston: Brill, 2014

## קישורים חיצוניים

* מאגר "גניזת אירופה"
* שמחה עמנואל, **[https://www.youtube.com/watch?v=euoi_mFwnZg סקירה על גניזת אירופה ומטמון שהתגלה שם]**, הרצאה מתוך "הכנס השלישי לעריכה תורנית של בית הוועד לעריכת כתבי רבותינו".
* שמחה עמנואל, **[https://www.youtube.com/watch?v=jrbJFc-oBaY פירושים חדשים לכתובים מ"גניזת אירופה"]**, הרצאה מתוך ימי העיון בתנ"ך שעל יד מכללת הרצוג, ה'תשע"ח.
* 
* הגילויים והפרסומים מגניזת אירופה - אשכול בנושא מפורום אוצר החכמה

## הערות שוליים

*
קטגוריה:כתבי יד עבריים
קטגוריה:תולדות עם ישראל
קטגוריה:גניזות